Passasier land vliegtuig ná vlieënier flou wordŉ Passasier het Dinsdag noodgedwonge ŉ klein Cessna 208-vliegtuig op ŉ aanloopbaan in Florida geland. (Foto: CBS News) ŉ Passasier het Dinsdag noodgedwonge ŉ klein Cessna 208-vliegtuig op ŉ aanloopbaan in Florida geland en tot stilstand gebring nadat die vlieënier flou geword het. Tydens die voorval, wat kompleet soos ŉ toneel uit ŉ Hollywood-rolprent klink, het die betrokke passasier die hulp van ŉ lugverkeerbeheerder ingeroep aangesien hy “geen idee” gehad het hoe om ŉ vliegtuig te hanteer nie. “Ek het ŉ ernstige situasie hier. My vlieënier is onsamehangend. Hy’s uit,” het die man, wie se naam nie bekend is nie, sowat 2 750 meter in die lug oor die radio gesê. BBC News berig Robert Morgan, ŉ gesoute lugverkeerbeheerder wat nuwe vlieëniers oplei, het die man begelei om die vliegtuig eindelik by die Palm Beach Internasionale Lughawe te land. “Toe hy [die passasier] gevra is oor sy posisie, het hy geantwoord dat hy ‘geen idee het nie’. Hy kon net die Florida-kus voor hom sien.” Morgan het aan die passasier gesê om die vlerke gelyk te hou en die kus te volg terwyl hulle probeer om hom op te spoor. Die man het in dié stadium aangedui dat hy nie eens die navigasiestelsel aangeskakel kry nie. Hoewel Morgan nie ervaring met die vlieg van dié spesifieke vliegtuig het nie, het hy dit soos enige ander vliegtuig benader. Hy het ŉ kaart van die vliegtuig se stuurkajuit gebruik om instruksies aan die passasier te gee. “Ek het geweet ek moet hom kalm hou, na die aanloopbaan begelei en hom help om spoed te verminder sodat hy die vliegtuig vir landing kan laat sak,” het Morgan aan WPBF-TV gesê. In ŉ opname kan gehoor word hoe Morgan die man leer om “kontroles vorentoe te druk en stadig te daal”. “Voor ek my oë kon uitvee, was hy op die grond. Ek onthou hy het gevra: ‘Hoe sit ek hierdie ding af?’” Die twee het op die aanloopbaan ontmoet, omhels en ŉ foto geneem, maar in die harwar nie name uitgeruil nie. Dis moontlik dat die man wel sy naam verskaf het, maar dat Morgan dit nie gehoor het nie. Amerikaanse media is tans na die passasier, wat deur Morgan as ’n held gehuldig word, op soek. “Ek het in daai stadium gevoel of ek wil huil omdat daar soveel adrenalien in my opgebou het. “Dit was ŉ emosionele oomblik. Hy het gesê hy wil net by sy swanger vrou by die huis uitkom … en dít het nóg beter gevoel. In my oë is hy die held. Ek het net my werk gedoen.” Kort ná die landing kan gehoor word hoe Morgan die dapper passasier in opnames prys. “Julle het pas aanskou hoe ŉ passasier ŉ vliegtuig land,” het ŉ ander vlieënier gesê wat gewag het om op te styg. “Het jy gesê ŉ passasier het ŉ vliegtuig geland? Sjoe, goeie werk,” het dié vlieënier in reaksie daarop gesê. Volgens die Federale Lugvaartadministrasie is die vliegtuig privaat geregistreer by ŉ adres in die Amerikaanse deelstaat Connecticut. Dit het volgens FlightAware ŉ uur voor die voorval vanaf Marsh Harbour in die Bahamas vertrek. Die vlieënier is na ŉ nabygeleë hospitaal vervoer. Sy naam en toestand is nie bekendgemaak nie. Volgens die Amerikaanse nuuskanaal CBS, was dit net hulle twee aan boord die vliegtuig.